KIRJALLINEN KYSYMYS E-3439/02 esittäjä(t): Daniel Varela Suanzes-Carpegna (PPE-DE) komissiolle. Prestige-säiliöaluksen onnettomuus Galician rannikolla.



Virallinen lehti nro 161 E , 10/07/2003 s. 0090 - 0091



KIRJALLINEN KYSYMYS E-3439/02 esittäjä(t): Daniel Varela Suanzes-Carpegna (PPE-DE) komissiolle (2. joulukuuta 2002) Aihe: Prestige-säiliöaluksen onnettomuus Galician rannikolla Marraskuun 13. päivänä säiliöalus Prestige, jonka lastina oli 77 000 tonnia raskasta polttoöljyä, joutui vakavaan onnettomuuteen Galician rannikolla. Seurauksena oli mittaamaton ekologinen, taloudellinen ja yhteiskunnallinen katastrofi Galician alueella, jossa kalastuksesta saadaan yli 10 prosenttia bruttokansantuotteesta. Galicia on tavoitteen 1 kohdealue ja riippuvainen kalastuksesta. 1. Aikooko komissio myöntää erityistukea vahinkojen korjaamiseksi mahdollisuuksien mukaan? Otetaanko käyttöön solidaarisuusrahasto, mikäli Euroopan parlamentin täysistunnossa esitetään pyyntö asiasta? 2. Voiko komissio vahvistaa, että säiliöalus Prestige tuli Virosta ja oli matkalla Gibraltariin? 3. Voiko komissio ilmoittaa, täyttikö alus kaikki lain vaatimukset yhteisön aluevesillä purjehtimisesta sekä Euroopan satamien käyttämisestä? 4. Voiko komissio kertoa, täyttikö aluksen kuljettaman polttoöljyn koostumus yhteisön säännöstön vaatimukset? 5. Katsooko komissio, että tämänkaltaisia onnettomuuksia voitaisiin torjua ankaramman lainsäädännön ja tiukemman valvonnan avulla? 6. Katsooko komissio, että yhteisön lainsäädäntöä on näiden tapahtumien vuoksi muutettava niin, että alukset määrätään rakennettaviksi kaksipohjaisiksi mahdollisimman pian? 7. Katsooko komissio, että on välttämätöntä siirtää vaarallisten aineiden merikuljetukset kauemmas rannikosta? Näin vältettäisiin onnettomuudet, jotka vahingoittavat merten ekosysteemiä alueilla, jotka ovat riippuvaisia kalastuksesta kuten Galicia. Loyola de Palacion komission puolesta antama vastaus (29. tammikuuta 2003) 1. Neuvosto antoi 20. joulukuuta 2002 asetuksen erityistoimenpiteestä Prestige-säiliöaluksen öljyvuodoista kärsineiden kalavarojen ja vesiviljelylaitosten tilanteen kohentamiseksi(1). Asetuksessa vahvistetaan poikkeukselliset tukitoimenpiteet öljysaasteesta kärsineillä Espanjan rannikkoalueilla kalastus-, simpukanviljely- ja vesiviljelyalalla työskenteleville henkilöille ja yrityksille. Asetuksessa säädetään lisäksi tietyistä poikkeuksista kalatalouden ohjauksen rahoitusvälineestä (KOR) rahoitettavien tukikelpoisten menojen myöntämisperusteisiin, joista säädetään neuvoston asetuksessa (EY) 2792/1999(2), saasteesta kärsineille myönnettävän avun helpottamiseksi ja nopeuttamiseksi. Euroopan unionin solidaarisuusrahasto voi reagoida, jos komissio toteaa, että sen toimintaa koskevat asetuksen edellytykset ja etenkin alueellinen peruste täyttyy(3). Tukea voidaan myöntää myös koheesiorahastosta. Espanjalle vuosiksi 20002006 myönnetyn kokonaistuen puitteissa ja katastrofin vaikutusten torjumiseksi Espanjan viranomaiset voivat esittää komissiolle ympäristöhankkeita. Hallintoviranomaisena Espanjan valtionvarainministeriö voi Galiciaa koskevan toimenpideohjelman (20002006) yhteydessä, Galician viranomaisten suostumuksella ja tätä toimenpidettä seuraavan komitean hyväksymisen jälkeen muuttaa ohjelman täydennysosaa, jotta enemmän varoja kohdennettaisiin katastrofin vaikutusten torjumiseksi. Tämän lisäksi asetuksessa (EY) N:o 1260/1999(4) sallitaan toimenpideohjelman tarkistaminen, jos sosiaalisessa ja taloudellisessa tilanteessa tai työmarkkinoilla tapahtuu huomattavia muutoksia. Tällainen muutos edellyttää komission päätöstä, jonka ansiosta myönnettyjä rahoitusvaroja voidaan muuttaa toimintalinjoittain. Tämän lisäksi hyvin lyhyellä aikavälillä on mahdollista suorittaa saastumisen kustannuksia koskeva ympäristövaikutusten arviointi. Toimen tarkoituksena on analysoida onnettomuuden aiheuttamia ympäristövaikutuksia, arvioida toteutettuja ehkäiseviä ja korjaavia toimenpiteitä sekä levittää niiden tuloksia ja niistä saatuja kokemuksia muille jäsenvaltioille. Komissio toimii nykyisin tiiviissä yhteistyössä Espanjan viranomaisten kanssa onnettomuuden ympäristövaikutustutkimuksen yhteisrahoituksen (50 prosenttia, enintään 300 000 euroa) määrittämiseksi. Myös muita, Kööpenhaminassa kokoontuneen Eurooppa-neuvoston päätelmissä tarkasteltuja erityistoimenpiteitä voidaan ehdottaa. 2. Komissio vahvistaa, että Prestige tuli Pietarista ja oli matkalla Gibraltarille Viron kautta. 3. American Bureau of Shipping (ABS) -luokituslaitoksen katsastuskertomuksen mukaan alus oli hyvin huollettu. Kansainvälinen luokituslaitosten järjestö käynnisti kyseisen laitoksen pyynnöstä kyseistä tapausta koskevan tarkistuksen, johon komissio osallistui tarkkailijana Kansainvälisen merenkulkujärjestön ja Bahaman merihallinnon tavoin. 4. Kansainvälinen standardisoimisjärjestö (ISO) oli hyväksynyt ja luokitellut Prestigen kuljettaman polttoöljyn keskiraskaaksi polttoöljyksi. Se kuuluu polttoöljyihin, joita käytetään laillisesti tietyntyyppisten alusten tai sähkövoimaloiden polttoaineena. 5.7. Komission mielestä lainsäädännön tiukemmalla soveltamisella voitaisiin vähentää onnettomuuksien määrää. Tämän vuoksi komissio on ehdottanut neuvostolle uutta tiedonantoa(5), jossa määrätään muun muassa ERIKA I- ja ERIKA II -toimenpidepaketteihin sisältyvien säännösten nopeutetusta täytäntöönpanosta. Liikenneneuvosto päätti 6. joulukuuta 2002 pitämässään kokouksessa kieltää raskaspolttoöljyä kuljettavien yksirakenteisten öljysäiliöalusten saapumisen unionin satamiin sekä tarkastella mahdollisuutta valvoa vaarallisia aineita kuljettavia aluksia ja siirtää kuljetukset yli 200 meripeninkulman päähän rannikosta. Kuten komissio oli jo 3. joulukuuta 2002 antamassaan tiedonannossa ilmoittanut, se ehdotti 20. joulukuuta 2002 asetusta, jossa kielletään raskaspolttoöljyä kuljettavien yksirakenteisten öljysäiliöalusten saapuminen unionin satamiin tai niiden lähtö unionin satamista sekä nopeutetaan yksirakenteisten alusten korvaamista kaksirakenteisilla aluksilla(6). Euroopan parlamentti ja neuvosto käsittelevät asetusehdotusta parhaillaan. (1) Neuvoston asetus (EY) N:o 2372/2002, annettu 20. joulukuuta 2002, erityistoimenpiteistä korvauksen myöntämiseksi Espanjan kalastus-, simpukanviljely- ja vesiviljelyaloille Prestige-säiliöaluksen öljyvuotojen vuoksi (EYVL L 358, 31.12.2002). (2) Neuvoston asetus (EY) N:o 2792/1999, annettu 17. joulukuuta 1999, kalatalousalan rakenteellisia toimia koskevista yksityiskohtaisista säännöistä ja edellytyksistä (EYVL L 337, 30.12.1999). (3) Neuvoston asetus (EY) N:o 2012/2002, annettu 11. marraskuuta 2002, Euroopan unionin solidaarisuusrahaston perustamisesta (EYVL L 311, 14.11.2002). (4) Neuvoston asetus (EY) N:o 1260/1999, annettu 21. kesäkuuta 1999, rakennerahastoja koskevista yleisistä säännöksistä (EYVL L 161, 26.6.1999). (5) KOM(2002) 681 lopullinen. (6) KOM(2002) 780 lopullinen.